JAVNA USTANOVA LOKALNA

RAZVOJNA AGENCIJA POŽEGA

Industrijska ulica 39, 34000 Požega

Broj: 98/2023.

Požega, 26. srpnja 2023.

 Na temelju članka 31. stavka 4. i 5. Statuta Javne ustanove Lokalna razvojna agencija Požega (broj: 1/2019-5 od 18. travnja 2019. godine, broj: 9/2019-5 od 30. listopada 2019. godine i Službene novine Grada Požege, broj: 6/23.) i Pravilnika o unutarnjem ustrojstvu Javne ustanove Lokalna razvojna agencija Požega (broj: 01/2023.-9 od 07. ožujka 2023. godine), Ravnateljica raspisuje, sljedeći

**NATJEČAJ**

**za zasnivanje radnog odnosa na neodređeno vrijeme u Javnoj ustanovi**

**Lokalna razvojna agencija Požega**

1. Raspisuje se natječaj za zasnivanje radnog odnosa u Javnoj ustanovi Lokalna razvojna agencija Požega (u nastavku teksta: Agencija) na radnom mjestu Voditelja odjela za pripremu i provedbu projekata u Odjelu za pripremu i provedbu projekata, jedan (1) izvršitelj.

 Radni odnos zasniva se na neodređeno vrijeme, uz obvezni probni rad od šest (6) mjeseci.

II.Kandidati za navedeno radno mjesto pored općih uvjeta (punoljetnost, hrvatsko državljanstvo i zdravstvena sposobnost za obavljanje poslova radnog mjesta na koje se osoba prima) propisanih zakonom moraju ispunjavati sljedeće posebne uvjete:

- magistar ili stručni specijalist pravne, ekonomske ili tehničke struke

- najmanje tri (3) godine radnog iskustva na odgovarajućim poslovima

- uvjerenje o usavršavanju za voditelja programa i projekata regionalnog i lokalnog razvoja ili

 uvjerenje (certifikat, potvrda) o usavršavanju za pripremu i provedbu EU programa i projekata

- poznavanje rada na računalu

- poznavanje engleskog jezika.

 Opis poslova uključuje**:**

 Voditelj odjela za pripremu i provedbu projekata rukovodi odjelom te obavlja stručne poslove vezane uz podršku i kontrolu pripreme i provedbe projekata. Koordinira pripremu i provedbu svih projekata Agencije te sudjeluje u poslovima pripreme i provedbe projekata. Izvještava ravnatelja o pripremi i provedbi svih projekata Agencije te izrađuje izvješća o pripremljenim i provedenim projektima Agencije. Prati natječaje ministarstava, EU fondova i drugih organizacija, informira i izvješćuje o dostupnim nacionalnim i EU natječajima i sredstvima, nadzire planiranje i provedbu projekata, predlaže partnerstva za provođenje projekata. Analizira i izvješćuje o provedenim projektima, surađuje s gradovima i općinama kao i sa razvojnim agencijama i institucijama u zemlji i inozemstvu u svrhu pokretanja regionalnih, nacionalnih i prekograničnih razvojnih projekata. Nadzire i sudjeluje u pružanju stručne pomoći u pripremi, savjetovanju i provedbi projekata financiranih iz EU, nacionalnih i drugih sredstava namijenjenih poduzetništvu, zatim nadzire pripremu projekata za ostale institucije kojima je osnivač Grad Požega, te pruža savjetodavnu i tehničku pomoć u pripremi projekata organizacija civilnog društva. Nadzire i sudjeluje u pripremi i provedbi razvojnih projekata Grada Požege, nadzire i sudjeluje u pružanju usluge poduzetnicima u poticanju domaćih i stranih ulaganja. Nadzire provedbu projekata te izradu financijskih i narativnih izvješća, te nadzire koordinaciju svih relevantnih dionika u provedbi projekata. Pruža pomoć voditelju i koordinatoru projekta u programskom osmišljavanju predviđenih evenata (seminara, konferencija), nadzire rad projektnih timova kako bi se osiguralo pravovremeno ispunjenje preuzetih obveza predviđenih terminskim planom. Sudjeluje u pružanju poslovnih usluga svim korisnicima Poduzetničkog inkubatora. Prati zakonske odredbe i aktualna zbivanja na području struke te sudjeluje u organizaciji edukacija. Planira poslove koje izvršava Odjel, raspoređuje poslove na pojedine zaposlenike, prati izvršavanje poslova u Odjelu. Obavlja i druge poslove koje mu povjeri ravnatelj Agencije.

Uz prijavu na natječaj za navedeno radno mjesto potrebno je priložiti:

* životopis
* dokaz o stručnoj spremi

- dokaz o hrvatskom državljanstvu (važeća osobna iskaznica, vojna iskaznica ili putovnica odnosno domovnica, sukladno članku 29. stavku 1. Zakona o hrvatskom državljanstvu (Narodne novine, broj: 53/91., 70/91., 28/92., 113/03., 4/94., 130/11., 110/15., 102/19. i 138/21.)

* dokaz o ukupnom radnom iskustvu i radnom iskustvu na odgovarajućim poslovima od najmanje tri (3) godine što se dokazuje sljedećim dokumentima:
1. potvrda o podacima evidentiranim u matičnoj evidenciji Hrvatskog zavoda za mirovinsko osiguranje i
2. ugovor o radu ili rješenje o rasporedu ili potvrda poslodavca iz koje je vidljivo u kojoj struci, na kojim poslovima i u kojem trajanju je ostvareno radno iskustvo

- uvjerenje o nekažnjavanju, ne starije od tri (3) mjeseca

- uvjerenje o usavršavanju za voditelja programa i projekata regionalnog i lokalnog razvoja ili

 uvjerenje (certifikat, potvrda) o usavršavanju za pripremu i provedbu EU programa i projekata

- dokaz o poznavanju rada na računalu (svjedodžba, potvrda, vlastoručno potpisana izjava i sl.)

* dokaz o poznavanju engleskog jezika (svjedodžba, potvrda, vlastoručno potpisana izjava i sl.)

Isprave se prilažu u neovjerenom presliku, a izabrani kandidat dužan je prije početka rada dostaviti na uvid izvornike dokumentacije priložene uz prijavu na natječaj.

Prijava na natječaj obvezno mora sadržavati ime i prezime kandidata, broj telefona, broj mobitela i adresu e-mail pošte, naznaku da se radi o prijavi na predmetni natječaj, specifikaciju priloga (dokaza) uz prijavu te potpis kandidata.

Dopunu prijavi na natječaj moguće je podnijeti zaključno do dana isteka natječajnog roka.

Ispunjavanje uvjeta određuje se na posljednji dan natječajnog roka.

III. Na natječaju ravnopravno mogu sudjelovati kandidati oba spola, a izrazi koji se koriste u ovom natječaju uporabljeni su neutralno i odnose se na muške i ženske osobe.

IV. Osobe koje prema posebnim propisima ostvaruju pravo prednosti pri zapošljavanju, moraju se u prijavi pozvati na to pravo, odnosno uz prijavu priložiti svu propisanu dokumentaciju prema posebnom zakonu i imaju prednost u odnosu na ostale kandidate samo pod jednakim uvjetima.

Kandidat može ostvariti pravo prednosti prilikom zapošljavanja, sukladno članku 101. Zakona o hrvatskim braniteljima iz Domovinskog rata i članovima njihovih obitelji (Narodne novine, broj: 121/17., 98/19. i 84/21.) (u nastavku teksta: Zakona o hrvatskim braniteljima), članku 48.f Zakona o zaštiti vojnih i civilnih invalida rata (Narodne novine, broj: 33/92., 57/92., 77/92., 27/93., 58/93., 2/94., 76/94., 108/95., 108/96., 82/01., 103/03., 148/13. i 98/19.) (u nastavku teksta: Zakona o zaštiti vojnih i civilnih invalida rata), članku 47. Zakona o civilnim stradalnicima iz Domovinskog rata (Narodne novine, broj: 84/21.) (u nastavku teksta: Zakona o civilnim stradalnicima iz Domovinskog rata), članku 9. Zakona o profesionalnoj rehabilitaciji i zapošljavanju osoba s invaliditetom (Narodne novine, broj: 157/13., 152/14., 39/18. i 32/20.) (u nastavku teksta: Zakon o profesionalnoj rehabilitaciji) i članku 22. Ustavnog zakona o pravima nacionalnih manjina (Narodne novine, broj: 155/02., 47/10., 80/10. i 93/11.) (u nastavku teksta: Ustavni zakon) dužan je u prijavi na natječaj pozvati se na to pravo te ima prednost u odnosu na ostale kandidate samo pod jednakim uvjetima.

Kandidat koji se poziva na pravo prilikom zapošljavanja sukladno članku 101. Zakona o hrvatskim braniteljima, uz prijavu na natječaj dužan je dostaviti, osim dokaza o ispunjavanju traženih uvjeta i dokaze o ostvarivanju prava prednosti prilikom zapošljavanja iz članka 103. Zakona o hrvatskim braniteljima, dostupne na poveznici Ministarstva hrvatskih branitelja:

- https://branitelji.gov.hr/zaposljavanje-843/843.

Kandidat koji se poziva na pravo prednosti u skladu člankom 48.f Zakona o zaštiti vojnih i civilnih invalida rata, uz prijavu na natječaj dužan je priložiti, osim dokaza o ispunjavanju traženih uvjeta, i sve potrebne dokaze o ispunjavanju uvjeta odredbe na koju se poziva, odnosno dokaz o priznatom statusu, dokaz da to pravo već nije koristio te dokaz iz kojeg je vidljivo na koji je način prestao radni odnos kod posljednjeg poslodavca (ugovor, rješenje, odluka, sporazum i slično), a pravo prednosti ostvaruje samo pod uvjetom da nema osoba koje to pravo ostvaruju u skladu s odredbama Zakona o hrvatskim braniteljima iz Domovinskog rata i članovima njihovih obitelji.

Kandidat koji se poziva na pravo prednosti sukladno članku 47. Zakona o civilnim stradalnicima iz Domovinskog rata, dužan je, osim dokaza o ispunjavanju traženih uvjeta, priložiti i sve potrebne dokaze dostupne na poveznici Ministarstva hrvatskih branitelja:

- https://branitelji.gov.hr/zaposljavanje-843/843.

Kandidat koji se poziva na pravo prednosti prilikom zapošljavanja sukladno članku 9. Zakona o profesionalnoj rehabilitaciji uz prijavu na natječaj dužan je, osim dokaza o ispunjavanju traženih uvjeta, priložiti i dokaz o utvrđenom statusu osobe s invaliditetom te dokaz o prestanku radnog odnosa kod posljednjeg poslodavca (ugovor, rješenje, odluka i sl.).

Kandidat koji se poziva na pravo prednosti prilikom zapošljavanja sukladno članku 22. Ustavnog zakona uz prijavu na natječaj, osim dokaza o ispunjavanju traženih uvjeta, nije dužan dokazivati svoj status pripadnika nacionalne manjine.

V. Za kandidate prijavljene na natječaj koji ispunjavaju formalne uvjete provesti će se prethodna provjera znanja i sposobnosti (u nastavku teksta: provjera znanja) za obavljanje poslova radnog mjesta za koje se primaju. O načinu prethodne provjere znanja (testiranjem i/ili intervjuom), području provjere znanja (pravni i drugi izvori), mjestu i vremenu, kandidati će biti će posebno i pravodobno obaviješteni (putem službene internetske stranice Javne ustanove Lokalna razvojna agencija Požega i telefonom ili telegramom ili e-mail poštom), najmanje pet (5) dana prije povjere znanja (testiranjem i/ili intervjuom).

Kandidat koji ne pristupi prethodnoj provjeri znanja i sposobnosti, smatrat će se da je odustao od kandidature, tj. da je povukao prijavu na natječaj.

 Ukoliko smatra potrebnim Ravnatelj Agencije može imenovati Povjerenstvo koje će provjeriti znanje, sposobnost i vještine kandidata prijavljenih na natječaj.

VI. Rok za podnošenje prijava na natječaj je osam (8) dana od dana objave natječaja na službenim internetskim stranicama Hrvatskog zavoda za zapošljavanje, Područni ured Požega.

VII. Prijavu s dokumentacijom potrebno je dostaviti na adresu: Javna ustanova Lokalna razvojna agencija Požega, Industrijska ulica 39, 34000 Požega, s naznakom: « za javni natječaj – za Voditelja odjela za pripremu i provedbu projekata ».

VIII. Ovaj će se natječaj objaviti na službenim internetskim stranicama Hrvatskog zavoda za zapošljavanje, Područni ured Požega, na oglasnoj ploči Agencije i na službenim internetskim stranicama Javne ustanove Lokalna razvojna agencija Požega.

IX. Urednom prijavom se smatra prijava koja sadrži se podatke i priloge navedene u natječaju. Nepravovremene i nepotpune prijave na natječaj neće se razmatrati.

Osoba koja nije podnijela pravodobnu i urednu prijavu ili ne ispunjava formalne uvjete iz natječaja, ne smatra se kandidatom prijavljenim na natječaj.

X. Osobni podaci kandidata obradit će se isključivo u svrhu provedbe javnog natječaja sukladno Zakonu o provedbi Opće uredbe o zaštiti podataka (Narodne novine, broj: 42/18.) i Uredbe (EU) 2016/679.

XI. Agencija zadržava pravo da po raspisanom natječaju ne mora izvršiti izbor, u kojem slučaju se donosi odluka o poništenju natječaja bez mogućnosti ulaganja pravnog lijeka.

XII. O rezultatima izbora, kandidati će biti obaviješteni u zakonskom roku.

 RAVNATELJICA

Ida Dumančić, univ.spec.oec.

po zamjeniku ravnateljice, Dario Colle, v.r.